題韓幹馬
作者：呂量
朝代：宋

paragraphs: 何年供奉仙，寫此真乘黄。
矯矯天骨起，爛爛隅目光。
豈無萬里姿，御者非王良。
青衫老奚官，肉眼空倀倀。
飲秣不以時，羈馽無繇驤。
昂首思渥洼，浩蕩充虛腸。
何來斗斛水，似是出尚方。
雖霑金井恩，未效和鸞鏘。
蹭蹬十二閑，何異古道傍。
迴首萬駑駘，飽食馳康莊。
朝飲華清流，暮垂紫游韁。
此馬獨棄捐，物理良可傷。
君王倘惠養，請試苜蓿長。